2020. GADA

LABAS PRAKSES BALVAS KONKURSA

“Zelta ķivere”

nolikums

## Pamatinformācija

Eiropas Darba drošības un veselības aizsardzības aģentūra (*EU-OSHA*) sadarbībā ar dalībvalstīm un Eiropas Savienības prezidentūru regulāri, bet ne katru gadu organizē Eiropas Labas prakses balvu darba aizsardzības jomā. Lai popularizētu labas prakses piemērus un dalītos idejās, kā vienkārši un efektīvi uzlabot darba apstākļus, 2014.gadā Valsts darba inspekcija, LR Labklājības ministrija, Rīgas Stradiņa universitātes aģentūra “ Darba drošības un vides veselības institūts”, Latvijas Brīvo arodbiedrību savienība un Latvijas Darba devēju konfederācija, kuru pārstāvji veido Informācijas padomi Latvijā, nolēma labas prakses balvas konkursu Latvijā rīkot biežāk (katru gadu) – tajos gados, kad nenotiek Eiropas Labas prakses balvas konkurss, tēmu izvēlēties Latvijā.

2020.gadā tiks atklāta Eiropas informatīva kampaņa “Strādā gudri, nevis smagi”, tāpēc konkursa laikā tiks meklēti Latvijas uzņēmumu, valsts un pašvaldību iestāžu labas prakses piemēri, kuru darba aizsardzības sistēmas un procesi “strādā gudri, nevis smagi”, tas nozīmē - ieviesti dažādi digitālie risinājumi dokumentu apritei, darba laika uzskaitei, obligāto veselības pārbaužu organizēšanai, individuālo aizsardzības līdzekļu izsniegšanai un uzskaitei, elektroniskai darbinieku apmācībai un zināšanu pārbaudei, darbinieku iesaistei darba aizsardzības jautājumu risināšana, ziņošanai par bīstamām situācijām darba vidē utt.

## Mērķi un uzdevumi

Drošu un veselībai nekaitīgu darbavietu labas prakses balvu konkursa nolikuma mērķi ir:

* identificēt labās prakses piemērus – e-risinājumus, vienkāršus, bet normatīviem aktiem atbilstošus darba aizsardzības procesus;
* popularizēt radošas un inovatīvas darbinieku apmācības metodes;
* mudināt darba devējus iesaistīties sabiedrības izglītošanā par darba vides jautājumiem;
* dalīties ar praktiskiem padomiem, lai citi uzņēmumi var smelties idejas un pārņemt labo praksi;
* atbalstīt un popularizēt preventīvu kultūru darba aizsardzības un darba organizācijas jomā, parādīt preventīvas kultūras priekšrocības.

Labas prakses balvu konkursa mērķis 2020. gadā ir

*uzskatāmi parādīt labas darba aizsardzības sistēmas priekšrocības, sniegt iespēju uzņēmumiem apmainīties ar labu praksi un godināt uzņēmumus, kas efektīvi izmanto inovatīvus digitālus risinājumus darba aizsardzības jomā.*

## Organizācija

Žūrijā būs Valsts darba inspekcijas, LR Labklājības ministrijas, Rīgas Stradiņa universitātes aģentūras “Darba drošības un vides veselības institūta”, Latvijas Brīvo arodbiedrību savienības un Latvijas Darba devēju konfederācijas pārstāvji.

Balva tiks pasniegta 2 grupās:

* uzņēmumiem, valsts un pašvaldību iestādēm, kuri jau iepriekš ir ieguvuši labas prakses balvu “Zelta ķivere”;
* uzņēmumiem, valsts un pašvaldību iestādēm, kuri nekad iepriekš nav ieguvuši labas prakses balvu “Zelta ķivere”.

## Iesniegšana Latvijā

* Aizpildīta veidlapa, kā arī papildu informācija jāiesniedz elektroniski līdz **2020.gada 4.septembrim** (ieskaitot), plkst.24:00, sūtot uz e-pasta adresi – Linda.Matisane@vdi.gov.lv. Pieteikumi, kas tiks iesūtīti pēc norādītā termiņa netiks izskatīti.
* Lūdzam norādīt „Labas prakses balvas pieteikums – UZŅĒMUMA NOSAUKUMS” (norādot sava uzņēmuma, valsts un pašvaldības iestādes nosaukumu). Iesniedzējs vienas darba dienas laikā saņems apstiprinājuma e-pastu, kas apliecinās, ka Jūsu pieteikums ir saņemts. Visi materiāli, kas tiek iesniegti konkursā, var tikt ievietoti mājas lapā ([www.stradavesels.lv](http://www.stradavesels.lv)) kā labās prakses piemērs.
* Iesniedzot pieteikumu, uzņēmums apņemas prezentēt labas prakses piemēru nacionālajā konferencē (2020.gada oktobrī vai novembrī).
* Iesniedzot pieteikumu, uzņēmums apņemas pēc žūrijas komisijas lūguma piedalīties ne vairāk kā 2 semināros visā Latvijas teritorijā 2020. un 2021.gadā, daloties pieredzē par pieteikumā aprakstītajiem pasākumiem.
* Iesniedzot pieteikumu, uzņēmums apņemas pēc žūrijas komisijas lūguma organizēt savā uzņēmumā pieredzes apmaiņas ekskursiju 15-20 darba aizsardzības speciālistiem, ugunsdrošības un citu darba organizācijas jomas speciālistiem, laika periodā no 2020.gada 20.septembra līdz 2021.gada 15.novembrim, lai dalītos pieredzē par pieteikumā aprakstītajiem pasākumiem.

Katrs labās prakses piemērs jāapraksta veidlapā, kas atrodama šī nolikuma beigās:

* apkopojums latviešu valodā ir jānosūta elektroniskā formātā kā *Microsoft Word* dokuments;
* apkopojums nedrīkst būt garāks par 6000 rakstzīmēm jeb aptuveni 3 lappusēm;
* apkopojuma tekstam jābūt skaidram un vienkāršam, lai tas būtu saprotams ikvienam, kurš vēlētos ieviest piemēru savā darbavietā;
* apkopojuma veidlapā drīkst būt tikai teksts, bet ne fotogrāfijas, diagrammas utt. – šo informāciju pievieno kā pielikumu pieteikuma veidlapām (arī nepieciešams iesniegt elektroniski);
* apkopojums nedrīkst iekļaut kāda produkta vai pakalpojuma reklāmu – šādi piemēri netiks izskatīti.

Papildu dokumentācijā, piemēram, varētu būt:

* + prezentācijas, rokasgrāmatas vai citi dokumenti, kas ir daļa no piemēra;
	+ fotogrāfijas, ilustrācijas, grafiki, diagrammas, video utt., kas palīdz aprakstīt piemēru (piem., ļoti noderīgs ir pārveidotās darba vietas fotoattēls (pirms un pēc));
	+ atcerieties, ka pirms fotogrāfiju, ilustrāciju (attēlu, zīmējumu, diagrammu utt.) un video iesniegšanas ir jāsaņem autortiesību īpašnieku atļauja.

Uzņēmums var iesniegt vienu pieteikumu, kurā apkopot veiktos pasākumus, bet var iesniegt arī vairākus (neierobežotu skaitu) – par katru pasākumu savu piemēru, tomēr pieredze liecina, ka labākus rezultātus sasniedz tie uzņēmumi, kas iesniedz vienu – visaptverošu piemēru.

## Vērtēšanas kritēriji

Pieteikumiem ir skaidri jāparāda, kā darbavietā ir ieviesti e-risinājumi, vienkārša un efektīvi darbojoša darba aizsardzības sistēma. Var pieteikt jebkādus reālās dzīves piemērus par pasākumiem, kas veikti uzņēmumā. Tomēr, ja uzņēmumā vienīgais īstenotais preventīvais pasākums būs saistīts ar individuālo aizsardzības līdzekļu izvēli, nodrošināšanu un lietošanu (piemēram, gāzmasku iegādi), tad šādus piemērus žūrijas komisija nevērtēs, jo šī konkursa mērķis ir popularizēt tehniskos un organizatoriskos preventīvos pasākumus. Tāpat žūrija nevērtēs piemērus, kuri ir komerciāli (t.i. konkursā nevar piedalīties IT uzņēmumi, kuri pārdod uzņēmumiem interaktīvus rīkus).

Žūrija ņems vērā **šādus kritērijus**:

* **visaptverošu pieeju** darba aizsardzība;
* **reālus un pierādāmus** darba aizsardzības sistēmas **uzlabojumus,** izmantojot inovatīvus digitālus risinājumus;
* prioritātes piešķiršanu **kolektīviem pasākumiem** salīdzinājumā ar pasākumiem, kas vērsti uz vienu konkrētu darbinieku;
* **darbinieku** un viņu pārstāvju efektīvu **līdzdalību un iesaistīšanos;**
* **aktualitāti**: pasākumiem jābūt nesen (ne vairāk kā pirms 5 gadiem) īstenotiem (tie var būt šobrīd notiekoši/turpināties, kā arī nedrīkst būt ieviesta labāka prakse vai tehniski uzlabojumi, kuru dēļ pieteiktā prakse uzskatāma par novecojušu) un tie nedrīkst būt iepriekš plaši publiskoti;
* pasākumu **efektivitāti ilgtermiņā**;
* **iespēju** pasākumus **ieviest citās darbavietās** (citās dalībvalstīs, dažādās nozarēs un dažādu lielumu uzņēmumos).

Turklāt pasākumam jāatbilst spēkā esošām normatīvo aktu prasībām, bet ideālā gadījumā tam būtu pat jāpārsniedz minimālās prasības. Žūrija patur tiesības no vērtēšanas izslēgt tādu uzņēmumu piemērus, kuri 2019. un 2020.gadā ir sodīti par būtiskiem darba aizsardzības un darba tiesību aktu pārkāpumiem vai kuru teritorijai / ar kuru darbiniekiem noticis smags vai letāls nelaimes gadījums.

|  |
| --- |
| **LABAS PRAKSES PIEMĒRS**  |
| **Piemēra nosaukums** |  |
| **Uzņēmuma nosaukums**  |  |
| **Darbinieku skaits** |  |
| **Kontaktpersona** |  |
| **Tālruņa numurs** |  |
| **E-pasta adrese** |  |
| **Iepriekš iegūta balva “Zelta ķivere”** | * Jā, lūdzu norādīt gadu vai tēmu, par ko iegūta balva “zelta ķivere”
* Nē
 |
| **PROBLĒMA** |
|  |
| **KAS TIKA DARĪTS UN KĀ** |
|  |
| **SASNIEGTIE REZULTĀTI**  |
|  |
| **VEIKSMES FAKTORI** |
|  |
| **DARBINIEKU IESAISTE** |
|  |
| **IZMAKSAS/IEGUVUMI (ieskaitot cilvēkresursu, sociālās un saimnieciskās izmaksas un ieguvumus)** |  |
| **Pielikumu saraksts** |